b'\n_START_ARTICLE_\nSaksan jalkapallon 1. Bundesliiga 1973\xe2\x80\x931974\n_START_SECTION_\nSarjaj\xc3\xa4rjestelm\xc3\xa4\n_START_PARAGRAPH_\nJokainen joukkue pelasi kaksi peli\xc3\xa4 toisiaan vastaan joukkue, yhden kotona ja yhden vieraissa. Joukkueet saivat kaksi pistett\xc3\xa4 voitosta ja yhden pisteen tasapelist\xc3\xa4. Jos kaksi tai useampi joukkueista oli tasapisteiss\xc3\xa4, sijoitus m\xc3\xa4\xc3\xa4r\xc3\xa4ytyi maalierolla ja jos viel\xc3\xa4 tasoissa, niin tehdyt maalit ratkaisivat. Joukkue, jolla oli eniten pisteit\xc3\xa4 kruunattiin mestariksi ja kaksi v\xc3\xa4hiten pisteit\xc3\xa4 ker\xc3\xa4nnytt\xc3\xa4 joukkuetta putosivat seuraavaksi kaudeksi 2. Bundesliigaan.\n_START_SECTION_\nJoukkuemuutokset kaudesta 1972\xe2\x80\x931973\n_START_PARAGRAPH_\nEintracht Braunschweig ja Rot-Wei\xc3\x9f Oberhausen putosivat Regionalligaan edellisen kauden p\xc3\xa4\xc3\xa4tteeksi. Heid\xc3\xa4n tilalleen nousivat Fortuna K\xc3\xb6ln ja Rot-Weiss Essen.\n_START_SECTION_\nKauden yhteenveto\n_START_PARAGRAPH_\nBayern M\xc3\xbcnchen voitti kolmannen per\xc3\xa4kk\xc3\xa4isen mestaruutensa. Edelliskaudella mestaruus tuli selv\xc3\xa4ll\xc3\xa4 erolla, mutta kolmas per\xc3\xa4tt\xc3\xa4inen mestaruus ratkesi vasta toiseksi viimeisell\xc3\xa4 kierroksella, kun Bayern voitti kotonaan Kickers Offenbachin 1\xe2\x80\x930 ja samaan aikaan Borussia M\xc3\xb6nchengladbach k\xc3\xa4rsi 1\xe2\x80\x930 tappion Fortuna D\xc3\xbcsseldorfin vieraana. Vaikka M\xc3\xb6nchengladbach murskasi mestari-Bayernin viimeisell\xc3\xa4 kierroksella kotonaan per\xc3\xa4ti 5\xe2\x80\x930, j\xc3\xa4i Bayernin ja M\xc3\xb6nchengladbachin v\xc3\xa4lille yhden pisteen ero lopullisessa sarjataulukossa._NEWLINE_Nousijajoukkue Fortuna K\xc3\xb6lnin visiitti Bundesliigassa j\xc3\xa4i yhden kauden mittaiseksi, kun joukkue sijoittui sarjassa toiseksi viimeiseksi ja putosi n\xc3\xa4in seuraavaksi kaudeksi 2. Bundesliigaan. Toinen putoaja oli Hannover 96, joka oli s\xc3\xa4ilynyt kahdella edellisell\xc3\xa4 kaudella t\xc3\xa4p\xc3\xa4r\xc3\xa4sti._NEWLINE_Gerd M\xc3\xbcller voitti maalip\xc3\xb6rssin j\xc3\xa4lleen kerran, tosin t\xc3\xa4ll\xc3\xa4 kertaa jaetulla ykk\xc3\xb6ssijalla oli Jupp Heynckes. Voitto oli M\xc3\xbcllerille kuudes kerta viimeisen kahdeksan kauden aikana.'